Klifton: Ključno otvaranje radnih mesta
U svojoj novoj knjizi predsednik upravnog odbora Galupa tvrdi da sudbina svih zemalja zavisi od otvaranja novih radnih mesta
Klifton kaže da bi svet bio u mnogo boljem stanju, odnosno napredovao ka miru i ostvarivao značajan razvoj, kada bi postojalo milijardu ipo više radnih mesta nego što ih danas ima. Taj enorman manjak radnih mesta znači da četvrtina svetske populacije živi u uslovima nestabilnosti i socijalne napetosti, navodi Klifton. Stvari su izgledale sasvim drugačije pre svega tri decenije. Na Galupovo pitanje šta najviše žele većina je odgovarala: ljubav, novac, hranu, krov nad glavom, bezbednost, mir i slobodu. Danas, većina ljudi kaže da najviše od svega žele pristojan posao za sebe i svoju decu. U narednim decenijama svet neće biti rukovođen ni vojnim ni političkim silama već snagom ekonomije podstaknutom stvaranjem novih radnih mesta, smatra Klifton. Neizbežni rivali u toj trci su dve najbogatije zemlje sveta, SAD i Kina. Njihove se ekonomije veoma razlikuju. Američki godišnji bruto dohodak dostiže 15 hiljada milijardi dolara, dok Kina ostvaruje bruto dohodak od oko 5 hiljada milijardi dolara. Ali, da li će tako biti i kroz tri decenije? Klifton nastavlja da ljudi najbolje napreduju u kulturi, zajednici i zemlji u kojoj su inovacija i slobodno preduzetništvo glavne aktivnosti. Imajući to u vidu, Ameriku će biti veoma teško prevazići još dugi niz godina.